Arten er vigtig

Spørgsmålet om dyrets art er centralt, da den dømte - hvis der var tale om en hybrid - ville have gjort en tjeneste for samfundet ved at dræbe dyret.

Omvendt er det forbudt at aflive ulve, da ulven er fredet.

Specialanklager Ulrik Panduro fortæller til Herning Folkeblad:

- Forsvaret ville gerne have en supplerende dna-analyse, og det gik på spørgsmålet om, hvorvidt der var tale om en ren ulv eller en hybrid mellem en ulv og en hund.

- Derfor har man bedt Senckenberg-instituttet i Tyskland om at foretage en dna-analyse for at se, om der er hunde-dna i prøverne fra den dræbte ulv. Og konklusionen er, at det er der ikke.

Afgøres til september

Universitetet Senckenberg i Tyskland samarbejder med Aarhus Universitet, der overvåger ulvenes liv og færden i Danmark.

Den dømte har gjort gældende, at det var et ulvelignende dyr, hans skød. Det kunne være en krydsning mellem en hund og en ulv, forklarede han, da sagen blev behandlet ved Retten i Herning.

Byretten fandt dog på trods af mandens forklaringer ham skyldig i at have skudt og dræbt en ulv - nærmere bestemt en et år gammel hunulv.

Det skete blandt andet på baggrund af en dna-analyse, der fastslog, at den dræbte hunulv var én af et kuld på otte ulvehvalpe, som kom til verden ved Ulfborg i foråret 2017.

Ankesagen er berammet til Vestre Landsret 23. og 25. september.